უნივერსიტეტის ღონისძიებების პორტალი

ვილნიუსის გამოყენებითი მეცნიერებებისა და ვილნიუსის სახელმწიფო უნივერსიტეტის წარმომადგენლების ვიზიტი
2014-06-20 17:41 (Asia/Dubai)
30 ივნისიდან 7 ივლისის ჩათვლით, ილიას სახელმწიფო უნივერსიტეტის ტურიზმის მენეჯმენტის ცენტრს ეწვევიან ლიტველი სტუმრები – პარტნიორი უნივერსიტეტების, ვილნიუსის გამოყენებითი მეცნიერებებისა და ვილნიუსის სახელმწიფო უნივერსიტეტის (ასევე – ბიზნესსექტორის) წარმომადგენლები, რომლებიც ილიაუნის სტუდენტებსა და ლექტორებს შესთავაზებენ ლექციებს სხვადასხვა საინტერესო და ინოვაციური მიმართულებით:
Tourism Projects in Lithuania – Jolanta Preidiené
ტურიზმის პროექტები ლიტვაში – იოლანტა პრეიდიენე
Distance learning methods in higher education – Saulius Preidys
დისტანციური სწავლების მეთოდები უმაღლეს საგანმანათლებლო სისტემაში – საულიუს პრეიდისი
E-signature for day by day usage and for business – Mindaugas Zaliukas
ელექტრონული ხელმოწერის გამოყენება ყოველდღიურობასა და ბიზნესში – მინდაუგას ზალიუკასი
ლექციები ჩატარდება ინგლისურ ენაზე (ქართული თარგმანით) 1-ლ ივლისს, 10:00-დან 12:00 საათამდე, E 409 აუდიტორიაში.

AmiAmo l'Italia
2014-06-23 11:52
24 ივნისს, 17:00 საათზე, ილიას სახელმწიფო უნივერსიტეტის S 501 აუდიტორიაში იტალიის კულტურის ცენტრი გიწვევთ ცენტრის კურსდამთავრებულთათვის სერტიფიკატების გადაცემის ცერემონიალზე ”AmiAmo l’Italia”. წარმოდგენილი იქნება პრეზენტაციები იტალიის სხვადასხვა ქალაქის შესახებ.

მწერალი, როგორც მოწმე - რუბენ გალიეგოს "თეთრით შავზე”
2014-06-23 15:31
26 ივნისს, ხუთშაბათს, 19:00 საათზე, წიგნის სახლში ”ლიგამუსი” ილიას სახელმწიფო უნივერსიტეტის ლიტერატურული კლუბი გიწვევთ მორიგ შეხვედრაზე – მწერალი, როგორც მოწმე – რუბენ გალიეგოს “თეთრით შავზე”.
რუბენ გალიეგო წერს იმას, რაც გასული საუკუნის 70-80-იან წლებში თავად გადახდა საბჭოთა ბავშვთა სახლებში “ინვალიდი” ბავშვებისთვის. მისი “თეთრით შავზე” უკვე მსოფლიოს 17 ენაზეა თარგმნილი.
მწერალზე და მის მსოფლიო ბესტსელერზე წიგნის მთარგმნელი, ნინო ბექიშვილი ისაუბრებს.

ქართულ-ირანული სპექტაკლის „ნისლიანი სეზონის“ პრემიერა
2014-06-23 17:15
თეატრალურ სეზონს ილიაუნის თეატრი ახალი სპექტაკლის პრემიერით დახურავს. 27, 28 და 29 ივნისს წარმოდგენილი იქნება ქართულ-ირანული სპექტაკლი „ნისლიანი სეზონი“.
„ნისლიანი სეზონი“ ილიაუნის თეატრის პირველი საერთაშორისო პროექტია. პიესა ბრიტანულ-ირანული წარმოშობის რეჟისორსა და მსახიობს, დიანა ფატჰის ეკუთვნის. სპექტაკლში, რომელშიც მოქმედება ამოუცნობ,არაამქვეყნიურ ადგილას ხდება, როლებს თამაშობენ როგორც ილიაუნის თეატრალური ცენტრის კურსდამთავრებულები, ისე ცნობილი მსახიობები. ვინაიდან სპექტაკლი ორი ქვეყნის ერთობლივი პროდუქციაა, ის თეატრისმუდმივ რეპერტუარში ვერ დარჩება, მაგრამ ოქტომბერში, თბილისის საერთაშორისო თეატრალურ ფესტივალზე, ილიაუნის თეატრი მას კიდევ ერთხელ წარმოგიდგენთ.
პრეს – რელიზი>>>

სემინარი - საქართველოს მოსახლეობის ენერგეტიკული მოხმარება
2014-06-24 11:41
მსოფლიო გამოცდილება საქართველოსთვის (WEG) ილიას სახელმწიფო უნივერსიტეტის ენერგეტიკისა და მდგრადი განვითარების ინსტიტუტთან ერთად აგრძელებს ენერგეტიკული პოლიტიკისა და მდგრადი განვითარების სემინარების ციკლს და 27 ივნისს, პარასკევს, 17:00 საათზე ილიას სახელმწიფო უნივერსიტეტის G106 აუდიტორიაში (გ. წერეთლის ქ. 1) გეპატიჟებათ მორიგ სემინარზე საქართველოს მოსახლეობის ენერგეტიკული მოხმარება.
სემინარზე განხილული იქნება USAID-ის დაფინანსებით HPEP პროექტის ფარგლებში საქართველოს ახალგაზრდა ენერგეტიკოსთა ასოციაციის მიერ განხორციელებული საოჯახო მეურნეობების ენერგომოხმარების კვლევის შედეგები და დასკვნები, ასევე – ტყეების მართვის და შეშით მოსახლეობის მომარაგების პრობლემები და მათი გადაჭრის მოკლევადიანი და გრძელვადიანი მექანიზმები, რომელიც მომზადებულია კავკასიის გარემოსდაცვითი ორგანიზაციების ქსელის(CENN) მიერ.
აღნიშნული კვლევები ყურადღებას იმსახურებს მათი მაღალი მნიშვნელობით ტყის რესურსების დაცვის და მათი მდგრადი გამოყენების კუთხით, ისევე როგორც – მოსახლეობის და ქვეყნის ენერგეტიკული უზრუნველყოფის, ენერგეტიკული ბალანსის შედგენის, ეკონომიკური, სოციალური და რეგიონული განვითარების და სხვა მრავალ პრობლემატურ საკითხთან მიმართებით, რაც დისკუსიის პროცესში იქნება განხილული.
დასწრება თავისუფალია.
დღის წესრიგი>>>

საბჭოთა ტოტალიტარიზმი და საქართველო
2014-06-24 15:01
27 ივნისს, პარასკევს, 16:00 საათზე, ილიას სახელმწიფო უნივერსიტეტის A 101 აუდიტორიაში მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში სრული პროფესორი,დავით მალაზონია წაიკითხავს საჯარო ლექციას თემაზე – “საბჭოთა ტოტალიტარიზმი და საქართველო“.
დასწრება თავისუფალია.

დროისა და სივრცის ფილოსოფიური კონცეფციები ვლადიმირ ნაბოკოვისა და გრიგოლ რობაქიძის ადრეულ მხატვრულ პროზაში
2014-06-24 16:55
27 ივნისს, 19:00 საათზე, წიგნის სახლში “ლიგამუსი”, პროექტ “დოქტორანტთა ფორუმის” ფარგლებში, სოციალურ და ჰუმანიტარულ მეცნიერებათა და ხელოვნების ინტერდისციპლინური სადოქტორო პროგრამის (შედარებითი ლიტერატურათმცოდნეობის მიმართულების) დოქტორანტი ვიოლეტა ავეტისიანი გააკეთებს მოხსენებას თემაზე – “დროისა და სივრცის ფილოსოფიური კონცეფციები ვლადიმირ ნაბოკოვისა და გრიგოლ რობაქიძის ადრეულ მხატვრულ პროზაში”.
აღნიშნული სადოქტორო კვლევის მიზანია დროისა და სივრცის ფილოსოფიური ასპექტების შესწავლა მეოცე საუკუნის რუსული და ქართული ემიგრაციის წარმომადგენლების, ვ. ნაბოკოვისა და გრ. რობაქიძის, ადრეულ მხატვრულ ნაწარმოებებში. დისერტაციაში შესწავლილია დროისა და სივრცის კონცეპტები დასავლური ფილოსოფიის ისტორიაში (უძველესი დროიდან მეოცე საუკუნის პირველ ნახევრამდე), და მათი გავლენა ნაბოკოვისა და რობაქიძის შემდეგ ნაწარმოებებზე: “მერი”, “წრე”, “ზღაპარი” და “გველის პერანგი”.
დასწრება თავისუფალია.

პოლ ფიდესის საჯარო ლექციები
2014-06-24 16:56
მეცნიერებათა და ხელოვნების ფაკულტეტი მასპინძლობს ოქსფორდის უნივერსიტეტის სისტემატური თეოლოგიის პროფესორს, პოლ ფიდესს http://bit.ly/1ithiCa, რომლის კვლევის ინტერესებია ქრისტიანული დოქტრინა მე-19 – მე-20 საუკუნეებში და კავშირები თეოლოგიასა და ინგლისურ ლიტერატურას შორის. პოლ ფიდესი ჩაატარებს სამ საჯარო ლექციას თემაზე ”შექსპირი და რელიგია”.
ლექციაზე განხილული იქნება შექსპირის სამი თვალსდაჩინო ნაწარმოების ”მეფე ლირის”, ”ზაფხულის ღამის სიზმრის” და ”ქარიშხლის” რელიგიურ-თეოლოგიური ასპექტები. ლექციების თანმიმდევრობა ასეთია:
I ლექცია: შექსპირის ”ზაფხულის ღამის სიზმარი” და სიყვარულის თვალით დანახვა;
II ლექცია: შექსპირის ”მეფე ლირი” და სიკვდილის სერიოზულად აღქმა;
III ლექცია: შექსპირის ”ქარიშხალი” და შენდობის ძალა.
საჯარო ლექციების დრო და ადგილმდებარეობა:
2-3 ივლისი, 15:00 საათი, G 106 აუდიტორია
4 ივლისი, 13:00 საათი, G 106 აუდიტორია
ლექცია ითარგმნება ქართულად
დასწრება თავისუფალია.

სტუდენტური გუნდის მე-5 საანგარიშო კონცერტი
2014-06-25 12:40
26 ივნისს, 18:30 საათზე, B 202 აუდიტორიაში ილიას სახელმწიფო უნივერსიტეტის ხალხური სიმღერის სტუდენტური გუნდი გიწვევთ მე-5 საანგარიშო კონცერტზე.
დასწრება თავისუფალია.

2014 წლის ბაკალავრების გამოსაშვები ცერემონია
2014-06-26 14:43
29 ივნისს, 19:00 საათზე, გიწვევთ ილიას სახელმწიფო უნივერსიტეტის 2014 წლის ბაკალავრების გამოსაშვებ ცერემონიაზე.
ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი, გიგა ზედანია.
ტრადიციულად, წელსაც ჩავატარეთ კონკურსი და გამოვლინდა გამარჯვებული კურსდამთავრებული, რომელიც გამოსაშვებ ცერემონიაზე სიტყვით გამოვა.
ცერემონიას სტუმრის სტატუსით ეწვევა ნიუ-იორკის ჯულიარდის კონსერვატორიის ვარსკვლავი, პიანისტი დავით ალადაშვილი. შეგახსნებეთ, რომ ამა წლის აპრილის თვეში დავით ალადაშვილმა და ნატალია ქუთათელაძემ საქველმოქმედო კონცერტი გამართეს, კონცერტზე შემოსული თანხა კი ილიაუნის ბავშვთა და მოზარდთა კლინიკას გადაურიცხეს.
ღონისძიების ოფიციალური ნაწილი ბაკალავრებისთვის ყველაზე დასამახსოვრებელი რიტუალით – ქუდების ცაში აყრით დასრულდება.
ცერემონიას მუსიკალურად გააფორმებს ილიაუნის როკ-ჯგუფი “yellow mellow”.
დრო: 29 ივნისი, 19:00 საათი
ადგილმდებარეობა: ილიაუნის A კორპუსის წინა ეზო (ი. ჭავჭავაძის გამზ. 32)

სემინარი პროექტების წერაში
2014-06-26 14:55
მიმდინარე წლის 30 ივნისს, 16:00 საათზე, G 106 ოთახში ილიას უნივერსიტეტის სტუდენტებისათვის ჩატარდება სემინარი პროექტების წერაში. სტუდენტები გაეცნობიან საპროექტო განაცხადის წარდგენის ფორმას, პროექტის დაგეგმვის და მომზადების ეფექტურ სტრატეგიებს. დაგეგმილია ჯგუფური სამუშაო,რომლის დროსაც სტუდენტები შეიმუშავებენ საპროექტო იდეის მონახაზს.
ტრენინგი ტარდება ილიას სახელმწიფო უნივერსიტეტის განვითარების სამსახურის მიერ.
სამუშაო ენა- ქართული.
ხანგრძლივობა -2 საათი.
მსურველებმა დაგვიდასტურეთ მონაწილეობა ელ. ფოსტაზე development@iliauni.edu.ge

კონკურსი - უცხო ენების შესწავლის მნიშვნელობა - დაჯილდოება
2014-06-26 18:04
4 ივლისს, 16:00 საათზე, ილიას სახელმწიფო უნივერსიტეტის G106 აუდიტორიაში შედგება ბრიტანეთის საბჭოს ორგანიზატორობით მოწყობილი კონკურსში – უცხო ენების შესწავლის მნიშვნელობა – გამარჯვებულთა დაჯილდოების ცერემონიალი. გამოვლინდება სამი ფინალისტი, რომელთაგან I ადგილის მფლობელი ერთკვირიანი სასწავლო-კულტურული პროგრამით გაემგზავრება ლონდონში, მეორე და მესამე ადგილზე გასულ სტუდენტებს კი გადაეცემათ Ipad და IPod Touch.
კონკურსი ნაწილია ბრიტანეთის საბჭოს პროექტისა, რომელიც ევროკავშირსა და ევროკავშირთან ასოცირების ხელშეკრულებაზე, აგრეთვე ღრმა და ყოვლისმომცველ თავისუფალ სავაჭრო სივრცის შეთანხმებაზე ახალგაზრდების, როგორც მომავალი ლიდერების, ცნობიერების ამაღლებას ისახავს მიზნად.
კონკურსის ფარგლებში, ბრიტანეთის საბჭოს პედაგოგებმა ილიას სახელმწიფო უნივერსიტეტის სტუდენტებისთვის ჩაატარეს გაკვეთილი უცხო ენების შესწავლის თემაზე, და სტუდენტებს დაავალეს გაკვეთილზე განხილული თემებიდან მოემზადებინათ ინგლისურენოვანი მოკლე ესე ან ვიდეოგამოსვლა.

საქართველოს მეფის, ალექსანდრე I-ის საეკლესიო პოლიტიკა 1410-1420-იან წლებში
2014-06-30 12:32
2 ივლისს, ოთხშაბათს, 18:00 საათზე, ილიას სახელმწიფო უნივერსიტეტის F 303 აუდიტორიაში შუა საუკუნეების კვლევების პროგრამის ყოველთვიური სემინარის ფარგლებში ბატონი თემურ ჯოჯუა წაიკითხავს მოხსენებასთემაზე: „საქართველოს მეფის, ალექსანდრე I-ის საეკლესიო პოლიტიკა 1410-1420-იან წლებში” (მასალები ქართული სახელმწიფოსა და და საქართველოს ეკლესიის ურთიერთობების ისტორიისათვის).
შეხვედრის ადგილმდებარეობა:, F 303 აუდიტორია
შეხვედრის დრო: 18:00 საათი

კოსმოსური მაგნიტური ველების ევოლუცია და დაკვირვებითი მინიშნებები
2014-06-30 12:41
1-ლ ივლისს, სამშაბათს, 15:00 საათზე, ილიას სახელმწიფო უნივერსიტეტის G 106 აუდიტორიაში ჩატარდება ფიზიკისა და ასტრონომიის მიმართულების კოლოქვიუმი -“კოსმოსური მაგნიტური ველების ევოლუცია და დაკვირვებითი მინიშნებები”.
მომხსენებელი, პროფესორი თინათინ კახნიაშვილი, განიხილავს ადრეულ სამყაროში კოსმოსური მაგნიტური ველების წარმოშობის მექანიზმებსა და კოსმოლოგიური მაგნიტური ველების ევოლუციას სამყაროს ადრეული ეპოქებიდან დღემდე; ასევე – ადრეულ სამყაროში წარმოქმნილი მაგნიტური ველების გავლენას სამყაროს მსხვილმასშტაბიან სტრუქტურაზე და რელიქტიურ ფონზე.

ინტელექტუალური თამაში
2014-07-01 11:27
American-Georgian Initiative for Liberal Education
ლიბერალური განათლების ქართულ–ამერიკული ინიციატივა
ილიას სახელმწიფო უნივერსიტეტი
ინტელექტუალური თამაში
2 ივლისი, 2014
”ლიბერალური განათლების ქართულ–ამერიკული ინიციატივის” ოფისში გაიმართა თავისუფალი მეცნიერებების საბაკალავრო პროგრამის კურსში – „,მოდერნისა და პოსტმოდერნის ლიტერატურული შედევრები კინოადაპტაციებთან ერთად ნაწ. I“ – (პროფ. მანანა ანასაშვილი) შესწავლილ რომანებსა და ფილმებზე დაფუძნებული ინტელექტუალური თამაში.
თამაშის მიზანია, გამოავლინოს სტუდენტები, რომელთაც არა მარტო კარგად აითვისეს კურსში შემოთავაზებული ტექსტები, არამედ კარგად გაიაზრეს კიდეც.
ერთმანეთს შეეჯიბრება ორი გუნდი:
7 კანუდოსელი – დევიზი: „აშენე თიხის სახლი“;
გაიტანეთ გრენლანდია – დევიზი: „ადამიანთა შორის უკეთესი ურთიერთობისთვის“.

ლიტერატურული კლუბის შეხვედრა - ჩრდილი გზაზე
2014-07-01 12:19
3 ივლისს, ხუთშაბათს, 19:00 საათზე, წიგნის სახლში ”ლიგამუსი” ლიტერატურული კლუბის მორიგი შეხვედრა გაიმართება. მოწვეული სტუმარი, ილიას სახელმწიფო უნივერსიტეტის პროფესორი დავით პაიჭაძე ისაუბრებს აკა მორჩილაძის ახალ წიგნზე “ჩრდილი გზაზე”.

2014 წლის მაგისტრების გამოსაშვები ცერემონია
2014-07-01 12:55
5 ივლისს, 19:00 საათზე, გიწვევთ ილიას სახელმწიფო უნივერსიტეტის 2014 წლის მაგისტრების გამოსაშვებ ცერემონიაზე.
ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი, გიგა ზედანია.
ტრადიციულად, წელსაც ჩავატარეთ კონკურსი და გამოვლინდა გამარჯვებული კურსდამთავრებული, რომელიც გამოსაშვებ ცერემონიაზე სიტყვით გამოვა.
ცერემონიას სტუმრის სტატუსით ეწვევა კინომცოდნე, ხელოვნებათმცოდნე, ჟურნალისტი, კრიტიკოსი გიორგი (გოგი) გვახარია.
ღონისძიების ოფიციალური ნაწილი მაგისტრებისთვის ყველაზე დასამახსოვრებელი რიტუალით – ქუდების ცაში აყრით დასრულდება.
ცერემონიას მუსიკალურად გააფორმებენ ილიაუნის მუსიკის ცენტრის ჯაზ-ვოკალის კურსის სტუდენტები (ხელმძღვანელი ირინე ებრალიძე)
დრო: 5 ივლისი, 19:00 საათი
ადგილმდებარეობა: ბოტანიკური ბაღი
გელოდებით.

ძილის ბუნება და მნიშვნელობა ადამიანის ჯანმრთელობისთვის
2014-07-01 15:12
შეგახსენებთ, რომ პარასკევს, 4 ივლისს, 16:00 საათზე, A 101 აუდიტორიაში (ჭავჭავაძის გამზირი 32) ილიას სახელმწიფო უნივერსიტეტის მეცნიერებათა და ხელოვნების ფაკულტეტის საზოგადოებრივ-საგანმანათლებლოპროექტის – „ახალი განმანათლებლობა“ – ფარგლებში ასოცირებული პროფესორი ლია მაისურაძე წაიკითხავს საჯარო ლექციას თემაზე: “ძილის ბუნება და მნიშვნელობა ადამიანის ჯანმრთელობისთვის”.
დასწრება თავისუფალია.

რუსეთი, უკრაინა და მეიდანი - არეულობით მოცული რეგიონი
2014-07-02 01:05
9 ივლისს, 19:00 საათზე, ილიას სახელმწიფო უნივერსიტეტის A 101 აუდიტორიაში საბჭოთა და პოსტსაბჭოთა კვლევების პროფესორი, რობერტ ვან ვორენი ჩაატარებს საჯარო ლექციას თემაზე “რუსეთი, უკრაინა და მეიდანი – არეულობით მოცული რეგიონი”.
ბატონი რობერტ ვან ვორენი ხშირად სტუმრობდა კიევს და იქ განვითარებული მოვლენების, მათ შორის 18-20 თებერვლის სისხლისღვრის თვითმხილველია. ლექციაზე პროფესორი პირად გამოცდილებას გაგვიზიარებს და უკრაინაში განვითარებულ მოვლენებს ისტორიულ ჭრილში განიხილავს.
ლექცია ჩატარდება ინგლისურ ენაზე.

ენერგიაზე მოთხოვნის პროგნოზირება საქართველოში
2014-07-02 10:42
4 ივლისს, პარასკევს, 17:00 საათზე, წიგნის სახლში ”ლიგამუსი” ილიას სახელმწიფო უნივერსიტეტის ენერგეტიკისა და მდგრადი განვითარების ინსტიტუტი კვლევით ცენტრთან – ”მსოფლიო გამოცდილება საქართველოსთვის” (WEG) – ერთად გიწვევთ ენერგეტიკული პოლიტიკისა და მდგრადი განვითარების სემინარების ციკლის მორიგ სემინარზე ”ენერგიაზე მოთხოვნის პროგნოზირება საქართველოში”.

სემინარზე განხილული იქნება ელექტროენერგიის მოთხოვნის შეფასების სხვადასხვა მეთოდი, WEG-ის მიერ შექმნილი მოდელის შედეგები 2015-2030 წლებისთვის, MARKAL/Georgia მოდელის მეთოდოლოგიური საფუძვლები და ენერგიაზე (ელექტროენერგია, გაზი) მოთხოვნის წინასწარი პროექციები 2015-2036 წლებისთვის.
ენერგიაზე მოთხოვნის პროგნოზის გაკეთება მნიშვნელოვანია ენერგეტიკული უსაფრთხოების რისკების შეფასებისათვის, სექტორის განვითარებისთვის, მათ შორის ჰიდროსადგურების მშენებლობის, ეკონომიკური და ენერგეტიკულისტრატეგიებისა და სამოქმედო გეგმების შემუშავებისთვის.
დასწრება თავისუფალია.

ოჯახის სოციალურ-ეკონომიკური მდგომარეობის გავლენა სტუდენტის აკადემიურ წარმატებაზე
2014-07-02 12:10
4 ივლისს, 19:00 საათზე, წიგნის სახლში “ლიგამუსი” სოციალურ და ჰუმანიტარულ მეცნიერებათა და ხელოვნების ინტერდისციპლინური სადოქტორო პროგრამის დოქტორანტი, თამარ ონოფრიენკო, წაიკითხავს მოხსენებას თემაზე: ,,ოჯახის სოციალურ-ეკონომიკური მდგომარეობის გავლენა სტუდენტის აკადემიურ წარმატებაზე“.

აღნიშნული სადოქტორო კვლევის მიზანია, შეისწავლოს ის ოჯახური ფაქტორები და მექანიზმები, რაც გავლენას ახდენს სხვადასხვა სოციალური კლასისადმი მიკუთვნებული სტუდენტების აკადემიურ მიღწევებზე.

ლიტერატურული კლუბის შეხვედრა - ალბერ კამიუს რომანი
2014-07-07 11:47
10 ივლისს, ხუთშაბათს, 19:00 საათზე, ილიას სახელმწიფო უნივერსიტეტში ლიტერატურული კლუბის მორიგი შეხვედრა გაიმართება. მოწვეული სტუმარი, ფრანგული ენისა და ლიტერატურის სპეციალისტი, პოეტი და მთარგმნელი გიორგი (ჟორჟ) ეკიზაშვილი.
თემა: ალბერ კამიუს რომანი “უცხო”.
დრო: 10 ივლისი, 19:00 საათი
ადგილმდებარეობა: წიგნის სახლი ”ლიგამუსი

თავისუფლების შესახებ
2014-07-08 17:46
11 ივლისს, პარასკევს, 16:00 საათზე, ილიას სახელმწიფო უნივერსიტეტის A 101 აუდიტორიაში მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში ასოცირებული პროფესორი მაკა ლაშხია წაიკითხავს საჯარო ლექციას თემაზე “თავისუფლების შესახებ“.
დასწრება თავისუფალია.

საჯარო ადმინისტრირების სამაგისტრო პროგრამის (MPA) კურსდამთავრებულთა გამოსაშვები ცერემონია
2014-07-09 16:53
12 ივლისს, 14:00 საათზე, სასტუმროში ”რადისონ ბლუ ივერია” გაიმართება ილიას სახელმწიფო უნივერსიტეტის საჯარო ადმინისტრირების სამაგისტრო პროგრამის (MPA) კურსდამთავრებულთა გამოსაშვები ცერემონია.
ცერემონიას მუსიკალურად გააფორმებენ ილიაუნის მუსიკის ცენტრის ჯაზ-ვოკალის კურსის სტუდენტები (ხელმძღვანელი ირინე ებრალიძე).
დრო: 12 ივლისი, 14:00 საათი
ადგილმდებარეობა: სასტუმრო ”რადისონ ბლუ ივერია”

კარლ გუსტავ იუნგის "ფსიქოლოგია და რელიგია, პასუხი იობს"
2014-07-11 15:42
17 ივლისს, ხუთშაბათს, 19:00 საათზე, ილიას სახელმწიფო უნივერსიტეტში ლიტერატურული კლუბის მორიგი შეხვედრა გაიმართება. კარლ გუსტავ იუნგის ნაშრომზე – “ფსიქოლოგია და რელიგია, პასუხი იობს” – მისი ქართულად მთარგმნელი, მაია ბადრიძე ისაუბრებს.
თემა: კარლ გუსტავ იუნგის “ფსიქოლოგია და რელიგია, პასუხი იობს”
დრო: 17 ივლისი, 19:00 საათი
ადგილმდებარეობა: წიგნის სახლი ”ლიგამუსი”

წიგნის პრეზენტაცია
2014-07-14 12:03
ილიას სახელმწიფო უნივერსიტეტის სავლე წერეთლის ფილოსოფიის ინსტიტუტი გიწვევთ შემდეგი წიგნების პრეზენტაციაზე:
15 ივლისი – ბრუნო ლატური, ”არასოდეს ვყოფილვართ მოდერნულები”
16 ივლისი – იულია კრისტევა, ”ჰანა არენდტი: სიცოცხლე ნარატივია
ბრუნო ლატური – „არასოდეს ვყოფილვართ მოდერნულები“
ლატური ამ წიგნში იკვლევს მოდერნულობისთვის დამახასიათებელ დუალიზმს ბუნებასა და საზოგადოებას შორის. იგი ეწინააღმდეგება ამგვარ გაყოფას და აყალიბებს მოსაზრებას, რომ თანამედროვე მეცნიერების, დაავადებების, ბიოტექნოლოგიებისა თუ პოლიტიკური მოვლენების განცალკევებულად განხილვა შეუძლებელია.
ტექსტი ფრანგულიდან თარგმნა ელენე ლადარიამ, რომელიც ასევე დაესწრება პრეზენტაციას.

იულია კრისტევა – ”ჰანა არენდტი: ცხოვრება ნარატივია”
ტექსტი წარმოადგენს პროფესორ კრისტევას მიერ ტორონტოს უნივერსიტეტში წაკითხული ლექციების კრებულს. ამ წიგნში კრისტევა განიხილავს სხეულის, პოლიტიკური სივრცის, სიცოცხლის კონცეპტების არენდტისეულ გაგებას.
ტექსტი თარგმნა თამარ ონოფრიენკომ, რომელიც ასევე დაესწრება პრეზენტაციას.
დასაწყისი 18:00 საათზე
ადგილმდებარეობა: წიგნის სახლი ”ლიგამუსი”

მაგნიტური როსბის ტალღები მზეზე და მზის აქტიურობის კვაზი-პერიოდული ცვლილებები
2014-07-15 10:49
17 ივლისს, ხუთშაბათს, 15:00 საათზე, ილიას სახელმწიფო უნივერსიტეტის G 106 აუდიტორიაში ჩატარდება ფიზიკისა და ასტრონომიის მიმართულების კოლოქვიუმი – “მაგნიტური როსბის ტალღები მზეზე და მზის აქტიურობის კვაზი-პერიოდული ცვლილებები”.
მომხსენებელი: ილიას უნივერსიტეტის პროფესორი და აბასთუმნის ასტროფიზიკური ობსერვატორიის მკვლევარი, თეიმურაზ ზაქარაშვილი.
დაკვირვებებით ცნობილია, რომ, 11-წლიანი ციკლის გარდა, მზე განიცდის აქტიურობის შედარებით მოკლე- და გრძელპერიოდიან ცვლილებებს. ამ კვაზიპერიოდული ცვლილებების ფიზიკური მექანიზმი ცნობილი არ არის. როგორც კვლევა აჩვენებს, მაგნიტური ველი იწვევს როსბის ტალღების გაყოფას სწრაფ და ნელ მაგნიტურ როსბის ტალღებად. სწრაფი მაგნიტური როსბის ტალღები მზის ტახოკლინში იწვევენ მოკლეპერიოდიან ცვლილებებს (რიგერის პერიოდი), ხოლო ნელი მაგნიტური როსბის ტალღები იწვევენ გრძელ-პერიოდიან ცვლილებებს (გლაისბერგის პერიოდი). შესაბამისად, მაგნიტური როსბის ტალღები მზის აქტიურობის გრძელვადიანი პროგნოზირების საშუალებას იძლევა.

პოეტების იდენტობის პრობლემები გერმანიაში
2014-07-15 15:59
18 ივლისს, პარასკევს,18:00 საათზე, ილიაუნის პოეზიის კლუბის სტუმარია გერმანიაში მცხოვრები ქართველი პოეტი, შედარებითი ლიტერატურათმცოდნეობის დოქტორი, გერმანიაში ევროპელ მწერალთა გაერთიანების, “კოგეს” წევრი, ირმა შიოლაშილი.
საუბრის თემა: “პოეტების იდენტობის პრობლემები გერმანიაში”.
შეხვედრის ადგილი: წიგნის სახლი ”ლიგამუსი”.
დასრება თავისუფალია.

არქიტექტურის პროგრამის სტუდენტების ნამუშევრების წლის შემაჯამებელი გამოფენა
2014-07-15 16:53
17 ივლისს, 17:00 საათზე, ილიას სახელმწიფო უნივერსიტეტის I კორპუსში (საინჟინრო ფაკულტეტი, ნუცუბიძის ქუჩა) მე-3 სართულზე, მოეწყობა არქიტექტურის პროგრამის სტუდენტების ნამუშევრების წლის შემაჯამებელი გამოფენა.

საზაფხულო სკოლა - რელიგიის ფილოსოფია და რელიგიის კრიტიკა
2014-07-16 17:11
“ფოლკსვაგენის” ფონდის მიერ დაფინანსებული პროექტის – საქართველოს სახელმწიფო უნივერსიტეტებში ფილოსოფიისა და სოციოლოგიის მიმართულებების ხელშეწყობა (2013-2015) – ფარგლებში, შოთა რუსთაველის ეროვნული სამეცნიერო ფონდის თანადაფინანსებითა და ილიას სახელმწიფო უნივერსიტეტის ხელმძღვანელობით,
ბაკურიანში, 10-დან 21 აგვისტოს ჩათვლით, იმართება საზაფხულო სკოლა,
რომელიც ეძღვნება თემას: რელიგიის ფილოსოფია და რელიგიის კრიტიკა
საზაფხულო სკოლაში ლექცია-სემინარებს ჩაატარებენ ევროპასა და ამერიკაში მოღვაწე ფილოსოფიისა და სოციალური თეორიის დარგების პროფესორები და დოცენტები: ლუდვიგ ზიპი, ნიკლაუს ლარგიერი, იოჰანეს ვაისი, თეო კობუში, შტეფან ციმერმანი; ასევე – ილიას სახელმწიფო უნივერსიტეტის პროფესორები: მამუკა ბერიაშვილი, გიორგი მაისურაძე, მაკა ლაშხია.
საზაფხულო სკოლაში ლექცია-სემინარები ჩატარდება გერმანულ ენაზე, თანმიმდევრული ქართული თარგმანის თანხლებით.
კონკურსში მონაწილეობის პირობები
საზაფხულო სკოლის მონაწილეთა შერჩევა მოხდება ესეების კონკურსის საფუძველზე. კონკურსში მონაწილეობა შეუძლიათ ილიას სახელმწიფო უნივერსიტეტის, ივანე ჯავახიშვილის სახელმწიფო უნივერსიტეტის, ქუთაისის აკაკი წერეთლის სახელმწიფო უნივერსიტეტისა და ბათუმის შოთა რუსთაველის სახელობის უნივერსიტეტის სხვადასხვა საფეხურზე მყოფ სტუდენტებს (ბაკალავრებს, მაგისტრანტებს, დოქტორანტებს) ფილოსოფიისა და სოციალურ მეცნიერებათა მიმართულებით.
სტუდენტები, რომლებიც შესარჩევ კონკურსს წარმატებით გაივლიან, მოიპოვებენ სრულ დაფინანსებას საზაფხულო სკოლაში მონაწილეობისთვის.
კონკურსში მონაწილეობის მისაღებად, გთხოვთ, 31 ივლისის ჩათვლით, ელექტრონულ მისამართზე summerphilo@gmail.com გადმოგზავნოთ თქვენი ბიოგრაფია (CV) და ესეი (არაუმეტეს 2 გვერდისა) თემაზე: რელიგიის კრიტიკა და რელიგიის თავისუფლება
საზაფხულო სკოლის აკადემიურ მხარდაჭერას უზრუნველყოფს კასელის (გერმანია) უნივერსიტეტი და ბონის (გერმანია) ფილოსოფიის ინსტიტუტი, ფინანსურ უზრუნველყოფას კი ახორციელებს:
•”ფოლკსვაგენის” ფონდი (VolkswafenStiftung)
• სსიპ შოთა რუსთაველის ეროვნული სამეცნიერო ფონდი
მოხარული ვიქნებით თქვენი აქტიურობით საზაფხულო სკოლის შესარჩევ კონკურსში. გისურვებთ წარმატებას!
კეთილი სურვილებით,
საზაფხულო სკოლის ორგანიზატორები
